7.1.16, כ"ו טבת התשע"ו

**מבחן מתכונת באזרחות – כיתה י"ב 1**

משך המבחן שעתיים ורבע (135 דק')

סה"כ יש לענות על 9 שאלות. שימו לב להנחיות לגבי הבחירה בכל פרק.

ב ה צ ל ח ה !

**פרק ראשון – השיבי על אחת מהשאלות 1-2 (14 נק')**

1. עם פתיחת שנת הלימודים איימו ארגוני ההורים על שביתת מחאה עקב הצפיפות הגבוהה של התלמידים בכיתות א'. ההורים ארגנו הפגנות ברחבי הארץ תחת הסיסמה "מחאת הסרדינים" וצירפו ועדי הורים יישוביים למחאה. ההורים טענו כי במצב זה בו לומדים כ-40 תלמידים בכל כיתה, אין למורה אפשרות ללוות את התקדמותו הלימודית של כל ילד ולתת מענה לצרכיו האישיים. כך, רמת הלימוד בכיתות יורדת והתלמידים לא מקבלים את הידע והמיומנויות הבסיסיות הנדרשות לשוק העבודה ולחיים במדינה דמוקרטית. בעקבות המחאה הודיע שר החינוך על רפורמה לפיה החל משנת הלימודים הבאה יוגבל מספר התלמידים בכיתות א ל-32 תלמידים בכיתה לכל היותר.
2. צייני והציגי את סוג מנגנון הפיקוח והביקורת (מוסדי/לא מוסדי) שהביא לשינוי המדיניות. הסבירי כיצד בא לידי ביטוי סוג מנגנון פיקוח וביקורת זה באירוע.
3. צייני והציגי את סוג הזכויות שנפגע לטענת ההורים. הסבירי כיצד סוג זכויות זה בא לידי ביטוי בדבריהם.
4. בבית ספר מסוים אסרה הנהלת בית הספר על התלמידים להסתובב בהפסקות בחצר הקדמית של בית הספר ולצאת משער הכניסה הראשי של הבניין במשך שעות הלימודים. הנהלת בית הספר קבעה כלל זה כיוון שבחצר הקדמית של בית הספר נוהגים התלמידים לקשור את אופניהם ולאחרונה אירעו מספר רב של מקרי גניבה וחבלה באופניים הקשורים. מועצת התלמידים פנתה במכתב אל מנהל בית הספר ומחתה על הכלל החדש. במכתבם טענו התלמידים כי על ההנהלה לתת יחס שונה לתלמידים שהתנהגותם טובה ואין חשש שיפגעו ברכוש, ולאפשר להם לצאת אל החצר הקדמית בהפסקות.
5. צייני והציגי את הזכות עליה ביקשה הנהלת בית הספר להגן. הסבירי דברייך על פי האירוע.
6. צייני והציגי את המדיניות ביחס לשוויון אותה מבקשים התלמידים להחיל. הסבירי דברייך על פי האירוע.

**פרק שני – (40 נק')**

**השיבי על שלוש מהשאלות 3-7 (27 נק')**

1. הציגי את התנאים לקיומה של מדינה: שטח ושלטון
2. הציגי שני מאפיינים של חוק יסוד
3. הסבירי מהו מעצר מינהלי
4. הציגי את חוק חג המצות והסבירי כיצד הוא מבטא את מאפייניה היהודים של מדינת ישראל.
5. הציגי יתרון אחד וחסרון אחד לשיטת הבחירות הרובית

**השיבי על אחת מהשאלות 8-9 (13 נק'):**

אשכול העם היהודי

1. הציגי שני מאפיינים של הזרם הרפורמי ביהדות

הסבירי כיצד הזרם הרפורמי מחזק בתפיסתו את הזכות לשוויון.

אשכול תקשורת

1. הציגי את הזכות לחופש הביטוי.

הסביר כיצד תקשורת מעורבת מחזקת את חופש הביטוי

**פרק שלישי – השיבי על שתיים מהשאלות 10-12 (24 נק')**

"ספרות בנויה על קונפליקטים, על דילמות, על חריגה מהנורמה, על מחשבות, על רגשות ועל מעשים - לאו דווקא לגיטימיים - כדי להוציאם מתחתית הנפש ולתת להם שם וביטוי. הספרות מישירה מבט למגוון הביטויים האנושיים, גם אלה שאנחנו פחות אוהבים בנו ובזולתנו, ונותנת להם מקום. מי שפוסל רומן דוגמת "גדר חיה" של דורית רביניאן מלהיכלל ברשימת הלימוד למבחני הבגרות, אינו יורד לעומקה של מהות הספרות ופוגע בעקרונות דמוקרטים. גם הרומן הזה, כמו יצירות ספרות אחרות, נותן ביטוי לסוג של עמדות, דעות, פחדים, ותשוקות הקיימים בקרב בני האדם.

זו לא הפעם הראשונה בספרות העברית בה מתוארת מערכת יחסים רומנטית בין יהודי לערבייה. מערכת יחסים כזו עומדת גם בליבו של הרומן הפופולרי "חצוצרה בוואדי" של סמי מיכאל, אחד מרבי המכר הגדולים של הספרות הישראלית. דווקא ברומן של רביניאן, על אף סיפור האהבה הסוחף, כל אחד מבני הזוג קשור בטבורו למשפחתו, לחברתו לתרבותו ולמקום שממנו בא. לשניהם ברור מלכתחילה שהאהבה לא תוכל לשרוד. אז מה לו למשרד החינוך לפסול רומן שבו ההכרה שההשתייכות לתרבות, דת, שפה והסטוריה גוברת על האהבה?

"גדר חיה" הוא רומן עשיר ורב רבדים. מורה שיידע לנתח לפני תלמידיו דברים אלה יעשיר את נפשם וייתן להם תחמושת נפשית ורגשית להתמודד עם סתירות ועם חיים מלאי גוונים. למידת יצירת הספרות הזו תפתח בתלמידים אהבת אדם באשר הוא אדם ואמונה בכך שהחברה צריכה לסייע לכל אדם לממש עצמו בצורה המלאה ביותר ולשמור על זכויותיו, גם כנגד מוסכמות חברתיות. פסילת הרומן היא טעות גדולה לטעמי, והפוסלים ישיגו - ולמעשה כבר השיגו, לפי הדיווחים והפרסומים על העלייה במכירות - תוצאה הפוכה."

(פרופ' ניצה בן־דב, "ישראל היום" 4.1.16)

1. הציגי את עקרון הפלורליזם. הסבירי כיצד מקדמת הספרות עקרון זה לדברי הכותבת.
2. הציגי מהי לאומיות אתנית. הסבירי כיצד הרומן "גדר חיה" מבטא לאומיות זו, לדברי הכותבת.
3. הציגי את הדמוקרטיה כערך (מובן מהותי של הדמוקרטיה). הסבירי כיצד לימוד הרומן מחזק מובן זה של דמוקרטיה, לדברי הכותבת.

**פרק רביעי – השיבי של שתיים מהשאלות 13-17 (22 נק')**

1. שוטר בלבוש אזרחי עצר נהגת לבדיקת רשיונות והנהגת ביקשה ממנו להציג בפניה את תעודת השוטר שלו. השוטר סירב לדרישה זו, ובתגובה אף ערך חיפוש במכונית ורשם לנהגת דוח על פגמים מכניים במכונית אף על פי שלא היה רשאי לעשות כך.

הנהגת הגישה תלונה על מעשיו של השוטר. כאשר הגיע העניין לדיון בבית המשפט, קבע השופט כי השוטר פעל ללא סמכות וללא סיבה עניינית, אלא רק כדי לספק את יצר הנקמנות שלו, מכיוון שהרגיש שכבודו נפגע.

צייני והציגי את סוג העבריינות שבא לידי ביטוי במעשיו של השוטר. הסבירי תשובתך על פי האירוע.

1. אדם החי בחוץ לארץ גילה שסבו יהודי. אף כי הוא עצמו אינו יהודי, הוא החל להתעניין בתולדות העם היהודי ובתרבותו, ואף שקל לעבור לגור בישראל. הוא פנה לשגרירות ישראל במדינתו וביקש לבחון קבלת אזרחות ישראלית.

צייני והציגי את הדרך לקבלת אזרחות ישראלית עליה יכול להתבסס אותו אדם. הסבירי תשובתך על פי האירוע.

15. רשות התעופה האזרחית פרסמה הנחייה לטייסים ולחברות התעופה שבה הכריזה על השטח האווירי מעל יערות הכרמל כשטח אסור לטיסות במהלך חתונתה של דוגמנית ידועה. בעקבות הוראה זו התעוררה סערה ציבורית וטייסים אזרחיים התראיינו ואמרו כי שטח אוירי זה כולל נתיבי אויר רבים וחסימתו דומה לחסימת נתיבי איילון לכלי רכב אזרחיים בגלל אירוע פרטי.

צייני והציגי את הזכות של הטייסים שנפגעת בשל סגירת השטח האוירי. הסבירי כיצד זכות זו באה לידי ביטוי בקטע.

1. מנכלית משרד החינוך אמרה בועידת העסקים כי ישנן בבג"ץ עתירות של הורים המבקשים לאפשר לכל הורה לשלם יותר כסף ולקנות לילדיו את החינוך הטוב ביותר על פי תפיסת עולמו ולעומתן יש עתירות של הורים המבקשים ממשרד החינוך להרחיב את השירותים הציבוריים בחינוך שנותן המשרד ולהגדיל את השקעתו במימון החינוך של כל ילד ובקביעת תכני הלימוד המשותפים.

הביעי את עמדתך בעניין זה. הצג שני נימוקים התומכים בעמדתך, ומתבססים על מושגים מתחום האזרחות. בכתיבתך הקפד על הרכיבים האלה:

א. טענה — הצגת עמדתך באופן ברור.

ב. הנמקה — הצגת שני נימוקים, שבעזרתם אתה מבסס את טענתך על מושגים וידע מתחום האזרחות.

17. בעולם יש ויכוח בשאלה אם מותר למדינה לפעול בדרכים המנוגדות לדמוקרטיה, כדי להילחם בארגוני טרור. יש הטוענים שהמאבק בטרור מצדיק פעולה המנוגדת לעקרונות הדמוקרטיה, ואילו אחרים טוענים שבשום מקרה אין לפעול בדרכים המנוגדות לדמוקרטיה.

הביעי את עמדתך בעניין זה. הצג שני נימוקים התומכים בעמדתך, ומתבססים על מושגים מתחום האזרחות. בכתיבתך הקפד על הרכיבים האלה:

א. טענה — הצגת עמדתך באופן ברור.

ב. הנמקה — הצגת שני נימוקים, שבעזרתם אתה מבסס את טענתך על מושגים וידע מתחום האזרחות.